KBF kry nuwe voorsitter | News24
KBF kry nuwe voorsitter
Een van van Jefreysbaai se bekendste inwoners, Finney Jordaan, is gekies as die Kouga Besigheidsforum se nuwe voorsitter. Foto: JANNIE HOUGH
EEN van Jefreysbaai se bekendste inwoners, Finney Jordaan, is gekies as die Kouga Besigheidsforum se nuwe voorsitter. Tydens die afgelope jaarlikse verkiesingsvergadering het hy Frans van Eeden vervang as die nuwe leier van die KBF.
Finney, wat sy sakevernuf in 'n aantal provinsies ge-slyp het, is 'n seun van Malmesbury wat by die Welkom-gimnasium gematrikuleer en in Potchefstroom by die PUK die graad B Pharm verwerf het.
Van farmaseut tot sakeleier – hoe gebeur dit? Farmasie, sê hy, is ook 'n besigheid waar kennis indirek verkoop word. Die apteker is gesondheidsmentor, vriend van die publiek, medewerker van medici. Om dié rol te vervul, moet jou kennis en belangstelling wyer strek as die vier mure van 'n apteek. Die welsyn van die publiek is 'n eerste prioriteit, en dít vereis sake-insig, belangstelling in die groter samelewing.
Sy sakekennis het beslag gekry toe hy, ná sy internskap in Bloemfontein, by 'n private hospitaalgroep aangesluit het. Hier het hy tot 1994 as bestuurder van alle verbruikbare hospitaalitems gewerk. Toe word hy in Utrecht gemeenskap-apteker voordat hy in 1996 in Jeffreysbaai kom praktiseer het. Hy was later eienaar van vyf apteke omdat daar besigheidgeleentheid daartoe was. Daarna het hy na deeglike oorweging besluit om alles te verkoop en 'n Dischem-apteek in die Fountains-inkopiesentrum te begin.
Omdat byvoorbeeld Thyspunt vir hom 'n naderende werklikheid is, is sy huidige betrokkenheid by die KBF vir hom belangrik, omdat hy vanuit daardie perspektief kan meehelp dat alle besighede hul kan skik vir die toekoms. Hy meen sakekennis en visie is nodig om in die huidige sakeklimaat te vorder.
Hy is egter meer as skerp strateeg en denker. Hy draai die ou gesegde "leef en laat leef" so effens om en hou meer van "laat leef en leef." Daarmee sien die publiek ook die sagter kant van dié suksesvolle sakeman wat glo dat die huidige lewe maar net 'n fase is waartydens hy veral andere se daaglikse welsyn raaksien. Hy het eintlik net één leuse: Leef sinvol.
Behalwe jagter, is hy ook 'n gekwalifiseerde vlieënier. Hy voeg tong-in-die-kies by: hy speel nié gholf nie. En die hoogtepunt van al sy suksesse: dit het hy op 7 November 1992 behaal: toe hy Esté tot voor die kansel gekry het!